CELEX: 32021D0675
Language: sk
Date: 2021-04-20 00:00:00
Title: Rozhodnutie Rady (EÚ) 2021/675 z 20. apríla 2021 o poverení začať rokovania o zmene a doplnení Medzinárodnej dohody o kakau z roku 2010

27.4.2021   
               
               
                  SK
               
               
                  Úradný vestník Európskej únie
               
               
                  L 144/1
               
            
         ROZHODNUTIE RADY (EÚ) 2021/675
         z 20. apríla 2021
         o poverení začať rokovania o zmene a doplnení Medzinárodnej dohody o kakau z roku 2010
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 ods. 3 a článok 207 ods. 4 prvý pododsek v spojení s článkom 218 ods. 3 a 4,
         so zreteľom na odporúčanie Európskej komisie,
         keďže:
         
                     (1)
                  
                  
                     Únia je zmluvnou stranou Medzinárodnej dohody o kakau z roku 2010 (ďalej len „ICA“) podľa rozhodnutia Rady 2012/189/EÚ (1) a členom Medzinárodnej organizácie pre kakao (ďalej len „ICCO“).
                  
               
                     (2)
                  
                  
                     Podľa článku 7 ICA Medzinárodná rada pre kakao (ďalej len „ICC“) vykonáva alebo zabezpečuje výkon všetkých úloh nevyhnutných na vykonávanie ICA. Podľa jej článku 12 sa rozhodnutia ICC v zásade prijímajú konsenzom. Ak sa nedosiahne konsenzus, rozhodnutia sa prijímajú osobitným hlasovaním.
                  
               
                     (3)
                  
                  
                     Podľa článku 10 ICA majú členovia ICCO v ICC spolu 2000 hlasov. Každý člen má určitý počet hlasov, ktorý sa každoročne upravuje v súlade s kritériami stanovenými v uvedenom článku.
                  
               
                     (4)
                  
                  
                     Účasť na medzinárodnej dohode o kakau je v záujme Únie vzhľadom na význam tohto odvetvia pre viaceré členské štáty a pre hospodárstvo európskeho odvetvia kakaa.
                  
               
                     (5)
                  
                  
                     Technická pracovná skupina zložená z členov ICCO z vyrábajúcich aj vyvážajúcich krajín vykonala veľmi dôležitú prácu s cieľom predložiť konkrétne návrhy na zmenu a doplnenie ICA. Členovia ICCO boli vyzvaní, aby predložili návrhy na začatie tejto technickej analýzy, ako urobila aj Únia. ICC musí pod vedením Konferencie Organizácie Spojených národov pre obchod a rozvoj (Unctad) začať rokovania o čiastočnom preskúmaní ICA v dostatočnom predstihu pred skončením platnosti ICA, a to 30. septembra 2022. Všetky oblasti ICA, ktoré sa majú preskúmať, musia byť predmetom oficiálnych rokovaní. Takéto rokovania sa majú uzavrieť najneskôr 30. septembra 2022.
                  
               
                     (6)
                  
                  
                     Všetky zmeny a doplnenia dohodnuté na oficiálnych rokovaniach by sa mali prijať postupom stanoveným v článku 63 ICA. Podľa uvedeného článku môže ICC na základe konsenzu alebo ak sa konsenzus nedosiahne, osobitným hlasovaním, odporučiť zmluvným stranám ICA zmenu a doplnenie ICA. Zmena a doplnenie nadobúdajú účinnosť v súlade s článkom 63 ods. 1 ICA, v ktorom sa vyžaduje, aby určité percento zmluvných strán ICA oznámilo prijatie zmeny a doplnenia. Ako člen ICCO a zmluvná strana ICA by Únia v súlade s článkom 4 ICA mala mať možnosť zúčastniť sa na rokovaniach s cieľom zmeniť a doplniť ICA.
                  
               
                     (7)
                  
                  
                     Je preto vhodné, aby Komisia dostala poverenie zúčastniť sa na rokovaniach na účely čiastočného preskúmania ICA,
                  
               PRIJALA TOTO ROZHODNUTIE:
         
            Článok 1
            
               1.   Komisia sa týmto poveruje rokovať v mene Únie s cieľom zmeniť a doplniť Medzinárodnú dohodu o kakau z roku 2010.
            
            
               2.   Rokovania sa vedú na základe rokovacích smerníc Rady stanovených v dodatku k tomuto rozhodnutiu.
            
         
         
            Článok 2
            Rokovania sa vedú v konzultácii s pracovnou skupinou pre komodity.
         
         
            Článok 3
            Toto rozhodnutie je určené Komisii.
         
         
            V Bruseli 20. apríla 2021
            
               
                  Za Radu
               
               
                  predsedníčka
               
               A. P. ZACARIAS
            
         
         
            (1)  Rozhodnutie Rady 2012/189/EÚ z 26. marca 2012 o uzavretí Medzinárodnej dohody o kakau z roku 2010 (Ú. v. EÚ L 102, 12.4.2012, s. 1).